Papersnake/gushiwen huggingface dataset:
春至无梅追用前韵一首
曾协（宋代）

为觅梢头一点酸，缥枝红萼谩阑干。
东君已误当时约，犹敛幽芳待岁寒。
谪辰州
王庭圭（宋代）

得失真何事，文章妙入场。隐身三十载，汗简几千张。

名落江湖外，气干牛斗傍。吾衰任飘泊，朝夕渡沅湘。
满江红 题张璚隐舍人《长毋相忘室填词图》
汪清（清代）

展卷长吟，满纸上、啼痕狼藉。叹斯人、孤闱旅馆，悲秋嗟别。

青鬓安仁凋几许，伤神奉倩哀何极。怅飞琼，归逐彩云空，难寻觅。

春去也，芳华歇。人去也，音尘隔。况风帘梧影，倍增萧瑟。

彩笔休题描黛事，灵香恨少还魂术。按红牙，一曲谱离鸾，声呜咽。
甘景阳司训自郡中还过小瀛
湛若水（明代）

客舟何悠悠，来自天际头。水荇动微飙，旭日孤帆收。

云是樗里动，薄言与同游。维南有嘉木，好鸟时相求。

对此终日夕，聊以忘吾忧。未应小瀛月，虚系荡湖舟。
江城子·忆梦
柳如是（明代）

梦中本是伤心路。芙蓉泪，樱桃语。满帘花片，都受人心误。遮莫今宵风雨话。要他来，来得么？
安排无限销魂事。砑红笺，青绫被。留他无计，去便随他去。算来还有许多时，人近也，愁回处。
感旧
陆游（宋代）

君不见蜀师浑甫字伯浑，半生高卧蟆颐村，才不得施道则尊，死已骨朽名犹存。
文章落笔数千言，上友离骚下招魂。
望之眉宇何轩轩，高谈浩若洪河翻。
范尹敬如绮与园，方饰羔雁登衡门；小人谤伤实不根，妄指拱璧求瑕痕。
穷通在公岂足论，浮云终散朝阳暾。
安得此老起九原，入赞国论苏黎元？
过水车铺二首
杨万里（宋代）

尽日涂中断客行，两边山色到云青。
溪光摇碎黄金日，波面跳成白玉星。
赠禅客智仁
释智愚（宋代）

法战场中树胜旗，话头何似问头危。
古人减灶添兵处，切忌交锋蹉过伊。
地驱乐歌 其四
佚名（隋代）

摩将郎须，看郎颜色。郎不念女，不可与力。
水云卷
罗亨信（明代）

羽客翛然物外心，名山胜境恣幽寻。何年跨鹤来溟海，此日囊琴别盍簪。

千里水云闲笑傲，半生落魄任浮沉。还丹九转功成日，飞渡蓬瀛看浅深。
庆清朝·北陆严凝
佚名（宋代）

北陆严凝，东郊料峭，化工争付归期。前村夜来雪里，先见纤枝。想像靓妆淡伫，钗头翡翠茧蛾儿。冰壶莹，坐间静对，姑射仙姿。潇洒处，非艳冶最奇。是名赋、处士新诗。尊前坐曲，忍听羌管频吹。试问占先众卉，微笑不奈苦寒欺。何须问，定应未羡，桃李芳菲。
次韵程待制见简
韩驹（宋代）

病鹤羞垂翅，疲驽困络头。空悬彭泽印，看上汝南州。

好去营茆栋，相依老荻洲。忘忧得佳句，不敢比扶留。
腊月杨计部草玄堂泛菊
欧大任（明代）

黄花留腊色，酒熟兴偏新。把待宅边客，餐分篱下人。

壶觞移涧曲，雪霰过江滨。满泛频须漉，陶家有葛巾。
颂古二十首
释道颜（宋代）

不肯宗师满大唐，罗山礼拜错商量。
洞山无佛人难措，惭愧岩头口放光。
牡丹
潘牥（宋代）

为爱妖娆恼病怀，翠屏锦幄护香荄。
真教花事从头尽，却把东风满室开。
一缕暗藏金世界，千重高拥玉楼台。
螯汤池馆依然在，游子年年来不来。
洮石砚
雷渊（金朝）

缇囊深复有沧洲，丈石春融翠欲流。退笔成丘竟何益，乘时真欲砺吴钩。
杂体诗三十首 其四 魏文帝曹丕游宴
江淹（南北朝）

置酒坐飞阁，逍遥临华池。神飙自远至，左右芙蓉披。

绿竹夹清水，秋兰被幽崖。月出照园中，冠佩相追随。

客从南楚来，为我吹参差。渊鱼犹伏浦，听者未云罢。

高文一何绮，小儒安足为。肃肃广殿阴，雀声愁北林。

众宾还城邑，何用慰我心。
送侃禅者之丹丘
释重显（宋代）

石桥多古迹，路崄少人过。如同白日闲，冷拂青苔坐。

寒老若相逢，为吾略嘲破。
台中题壁
武元衡（唐代）

柏台年未老，蓬鬓忽苍苍。无事裨明主，何心弄宪章。

雀声愁霰雪，鸿思恨关梁。会脱簪缨去，故山瑶草芳。
咏百八塔
俞益谟（清代）

《阿育王经》言：诸佛灭渡后，昼夜役鬼神造塔五千四十八所，意者是即其数欤。然海内郡县所见寥寥，独兹百八聚于一区，厥义未必无谓。余生斯长斯，靡所究竟，率成俚句，请质高明。

百八浮图信异哉，无今无古壮山隈。
降魔蜜顿金刚杵，说法偶成舍利堆。
只虑激湍穿峡破，故将砥柱挽波颓。
谁能识得真如意，唱佛周遭日几回。
别李协
杨凝（唐代）

江边日暮不胜愁，送客沾衣江上楼。

明月峡添明月照，蛾眉峰似两眉愁。
点绛唇
蔡宗尧（明代）

寒雨溪桥，卷帘半醉春风好。早莺来了，疏影梅花老。

吟破狂愁，燕落江天渺，山城小。马蹄多少，露湿王孙草。
抛毯乐辞二首
徐铉（宋代）

歌舞送飞毬，金觥碧玉筹。
管弦桃李月，帘幕凤凰楼。
一笑千场醉，浮生任白头。
夜闻择之诵师曾题画绝句遐想高致偶成小诗
朱熹（宋代）

一幅潇湘不易求，新诗谁遣送闲愁。遥知水远天长外，更有离骚极目秋。
赠传神庄士仪
王迈（宋代）

画工亦无数，好手不可遇。非是画事难，难得画中趣。

况写佳士画，又不比行路。庄生颇工此，为我扫尺素。

俨然山泽臞，诗肩瘦凫鹭。老色虽上颜，庾尘莫能污。

生画甚迫真，馀子等孩孺。得钱散酒家，无心问婚娶。

醉被风雪欺，术招鬼神妒。长安多贵人，朱门富纨绔。

使闻生之名，当即悬金募。我贫亦如生，正以诗穷故。

一画博一诗，两手相分付。
伏睹三兄文会之乐皆见于诗不肖屏居山间颇以不获陪末从为歉辄继高韵聊以自叙云尔。
洪拟（宋代）

老去谩将书作伴，平生不喜酒为名。倦游落落忘尘事，清梦时时入化城。

纵有诗骚浑漫与，回看波浪亦堪惊。赤城从阻陪高会，深自怜馀不及情。
移居铁城贻友人二首 其二
伍瑞俊（明代）

乱离云壑浅，草草漫谋生。我病因贫剧，君怀到老清。

何期值兹日，宁暇问浮名。虽有还丹日，驰驱恐未成。
次韵谢人惠诗
晁说之（宋代）

东郊久不开，春风宜断绝。
梅信岂得芳，何处香芬烈。
徒令湖海岂，借论古人杰。
奈我贫病何，萧寺多积雪。
终天不出门，图史欣罗列。
欲上皇帝书，庙堂谁稷契。
游鱼清且直，飞鹭远更洁。
顾彼四轮车，御侮难结辙。
一朝叩旅舍，问我来何说。
再拜谢之子，我正如自拙。
寄张守仲思十首
陈造（宋代）

衰年淡食当膏腴，不为闻韶味有馀。
定有迎门惊骨立，可须蓬语及河鱼。
别宋斌文叔
刘克庄（宋代）

天下书无数，君专治四书。
因留精舍久，遂向举场疏。
山路挑包去，秋风罢讲馀。
故园荒草合，似欠一番锄。
送赵子梁
许棐（宋代）

梅福舟行速，离觞不暇斟。虽然交日浅，颇觉别情深。

宿处雁相伴，到时莺对吟。水心新冢下，替我一沾襟。
新安谣（三首）
李祯（明代）

垂老频逢岁薄收，秋租多欠卖耕牛。
县官不暇怜饥馁，唤拽官车上陕州。
次韵伯成见赠
沈辽（宋代）

水上浮云断不还，松间幽石自斑斑。柴门不接红尘路，满座长将白日闲。

往解谁能寻赤轴，无情还自爱青山。清冷台下无多路，断葛枯藤不足扳。
水调歌头（送印德远经略入广）
李曾伯（宋代）

宵旰轸先虑，岭海屈真儒。金城素有奇略，不待至才图。春满洲鹦楼鹤，天付簪山带水，驷马驾轻车。六月正炎热，吾肯缓吾驱。

越蓬婆，逾邛笮，彼穹庐。其能涉我烟瘴，载籍以来无。联络五溪百粤，托柱南方半壁，中外保无虞。了此经营事，归去位钧枢。
唐山
范成大（宋代）

勋唐遗德照清湾，百圣闻风不敢班。
何物苦寒胡地鬼，二名犹敢废尧山。
青玉案
佚名（宋代）

彤云黯黯寒云绕。
满江红（遥寿仲固叔谊）
刘珙（宋代）

南郭新居，忆乡社、久成疏隔。乘暇日、风吹衣袂，花迎村陌。果核鸡豚张燕豆，儿童父老联宾席。想笋舆、到处水增光，山添色。

应情念，天涯侄。随官牒，飘萍迹。叹离多聚少，感今思昔。鬓影羞临湘水绿，梦魂常对屏山碧。凭画栏、搔首望归云，情无极。
上元思京辇旧游三首
张耒（宋代）

九门灯火夜交光，罗绮风来扑面香。
信马恣穿深柳巷，随身偷看隔帘妆。
身居薄宦安知乐，心逐流年暗减狂。
留滞山城莫嗟叹，貂蝉从古属金张。
初六日绝湖
赵蕃（宋代）

政尔喧豗浪如屋，忽焉熨帖纹如縠。
大船双橹鸣鹳鹅，小艇孤桡乱凫鹜。
金沙粲粲列宿明，君山宛宛修眉绿。
囊无东绢画无工，为写南征图十幅。
岁饥太守春游呈以绝句
霍洞（宋代）

朝来五马去寻春，谁信家家甑有尘。
枕藉道傍宜细问，恐非芳草醉眠人。
杨子直秘书以一诗送小儿归省又一绝及平园花
周必大（宋代）

老去何心悦盛华，观书无奈眼昏花。
但思载酒扬雄宅，细问三州二部家。
金缕曲 坐周雪客兄弟遥连堂，感栎园先生旧事
顾贞观（清代）

宦橐书千卷。好楼居、看山读画，烟云消遣。造物惟将清福忌，不管西州悲泫。

忆缟苎、远投椒茧。昨岁梁鸿溪上过，谢登堂、拜母交非浅。

今古谊，一时展。

公才遍历崎岖显。却重围、笑谈矢石，射乌题匾。

午夜九阍争叩额，散斥狺狺猘犬。都不怪、希迁数免。

偏喜学陶初愿遂，整芸签、悉付琳琅典。硕果尽，痛难剪。
颂古二十八首
释道川（宋代）

避暑逃寒问是非，不离寒暑少人知。
正中来也无回互，句里藏锋辨者稀。
严天雪，火雪飞，风吹日炙杜阇黎。
约周希稷游湖上园
张镃（宋代）

句法参同李翰林，风流依约谢宣城，
放怀应喜醉三日，听曲知宣误一声。
箬叶露方高石室，桂枝香谱度银笙。
西湖东观迟归去，相就盘跚勃窣行。
感春三首
张耒（宋代）

东风吹桃李，花落已满地。
摇摇新柳枝，薄荫才可芘。
谁云同一时，荣谢两异意。
由来何足较，要之归一致。
望零丁洋寄怀友人
陶窳（清代）

两年九月此经过，极目沧茫感逝波。穷岛汉槎无限路，秋风禾黍自成歌。

忠臣泪带寒潮长，楚客悲逢落叶多。欲寄相思凭去雁，故人归梦杳星河。
赠王桂阳别诗三首 其二
吴均（南北朝）

客子惨无欢，送别江之干。白云方渺渺，黄鸟尚关关。

纠纷巫山方，合沓洞庭澜。行衣侵晓露，征舠犯夜湍。

无因停合浦，见此去珠还。
挽崔嘉彦二首 其二
朱熹（宋代）

林下相从旧，回头一十年。君论金鼎诀，我赋白云篇。

泉石无闲意，丹砂结世缘。康山空葬骨，已作洞中仙。
六言四
邓深（宋代）

处处赏心宜主，公来诗眼偏明。
扫千军有笔阵，可一日无酒兵。
石盆荷叶
王炎（宋代）

月明露冷净娟娟，收入窗间一掬泉。
不用亭亭张翠盖，也能细细叠青钱。
时因新汲分瓶杓，暗有微香散简编。
留待移根栽玉井，开花十丈藕如船。
欲理归舟而未能儿辈嗷嗷作诗慰谕
曹伯启（元代）

乡邻笑我贾胡留，频著书来说首丘。纵有薄田堪养拙，还无小苑可消忧。

因循度日那知晚，次第看花直到秋。坎止流行难固必，家人休赋大刀头。
送无害弟之官并呈使君蹇丈一笑
李流谦（宋代）

人生一饮啄，大似有夙缘。
蔡蒙穷坤陬，宦游自吾先。
哦松千尺穷，剖竹羌水边。
泮宫撷芹藻，我归才一年。
子又卢奴去，妙指按五弦。
识人旧鱼鸟，入眼昔山川。
子才如干将，当屠横海鱣。
纤鳞拾沮洳，人怪我辗然。
火宿用弥壮，鸷伏飞无前。
弟兄立分拆，门户同仔肩。
老仟泉穷责，岂但冕与蝉。
别离不须悲，使君直二天。
不敢祝翁归，冰镜自高悬。
梦想五贤堂，囊贮白雪篇。
何时见华筑，琬琰行当镌。
植萱亭
章得象（宋代）

凌江清浅绕城流，庾岭南边第一州。
惟有梅花传远信，祇凭萱草缓离忧。
白石郎曲 其一
李攀龙（明代）

郎之徕，何纷员。车以清风马以云。前有明姑后道君。
仙船
陈梦庚（宋代）

此船何事架岩隈，不遂浮槎八月来。莫是飞仙无所用，乘风有路到蓬莱。
魏宪使石笋小筑 其二
释居简（宋代）

野芳佳木自衡斜，约勒春风占物华。聊复避喧非避世，种桃不似种梅花。
朱陵洞水帘
毕田（宋代）

洞门千尺挂飞流，玉碎珠联冷喷秋。
今古不知谁卷得，绿萝为带月为鉤。
皇太后阁六首
苏轼（宋代）

边庭无事羽书稀，闲遣词臣进小诗。
共助至尊歌喜事，今年春日得春衣。
樵闲为萧绍宗赋
陈谟（明代）

之子采樵何所之，樵闲倚石复移时。忽逢莺语思求友，偶值仙人还看棋。

山中乱云如雪屋，松下清风多紫芝。袖有长书君莫上，祗今且可醉吟诗。
少年行三首 其一
张耒（宋代）

骍弓鹊角苍雕羽，金错旂竿画貔虎。长驱直踏老上庭，手拔干貔斩狂虏。

归来解甲见天子，金印悬腰封万户。自为大汉上貔军，高揖群公佐明主。
次韵杨恂夜兴
于石（宋代）

漫漫夜气万山深，风露高寒天宇清。
檐月窥人惊白发，炉烟凝宇悟黄庭。
挑灯看剑心犹壮，欹枕听泉眼独醒。
毁誉不公随好恶，试观陸羽煮茶经。
玉楼春•赠河内贾云谷
彭孙遹（清代）

三河自昔繁华地，君最风流堪自喜。莫向天涯作旅愁，人生大约如萍寄。

曲江当日曾连辔。盛年略与荀郎似。今朝试向镜中看，不觉已年三十四。
元素再邀同赋
周紫芝（宋代）

家住三峰颇下临，畏人小筑不辞深。南齐谢老楼空在，东海麻辞信已沉。

恨子不当青琐闼，伴人犹作白头吟。我穷无物能娱客，只有苍梧满地阴。
送真直院出使江东
赵师秀（宋代）

一节铸黄金，翩然别禁林。
几于言事日，已作去朝心。
有识愁虽结，无惭喜自深。
江边瞻使者，谁不敬曾参。
又景亮惠藜杖赋绝句以谢 其一
刘跂（宋代）

藜根矫矫似枯松，扶我蹒跚病力穷。置几赐餐非所重，康宁愿学乐全翁。
送陆书还吴
武元衡（唐代）

君住包山下，何年入帝乡。成名归旧业，叹别见秋光。

橘柚吴洲远，芦花楚水长。我行经此路，京口向云阳。
和礼部孔经甫斋宫三首 其三
吕陶（宋代）

尝驰别乘走龙沙，过尽春寒始到家。已置功名如外物，只凭诗酒作生涯。

回头忽上青云路，洗眼重看紫禁花。百日丝纶君定掌，文章从此灿朝霞。
孤山闲居即事寄已师
释智圆（宋代）

年过不惑鬓成丝，偶到林间便卜居。
学道未忘山水癖，爱闲终与利名疏。
夜凉危阁来明月，风静平湖瀁碧虚。
回首权豪绝相识，野云孤鹤自相于。
游{上若下山}山寺
常令孙（宋代）

薝蔔花中燕子飞，旌旗小队到招提。
客车陆续毡重席，僧馔雍客藿间藜。
文奕已先元墅夺，诗坛渐压鲁山低。
归来醉步谁扶杖，月在牛栏西复西。
二鬼
刘基（明代）

忆昔盘古初开天地时，以土为肉石为骨，水为血脉天为皮，昆仑为头颅，江海为胃肠，嵩岳为背膂，其外四岳为四肢。
四肢百体咸定位，乃以日月为两眼，循环照烛三百六十骨节，八万四千毛窍，勿使淫邪发泄生疮痍。
两眼相逐走不歇，天帝愍其劳逸不调生病患，申命守以两鬼，名曰结璘与郁仪。
郁仪手捉三足老鸦脚，脚踏火轮蟠九螭。咀嚼五色若木英，身上五色光陆离。
朝发旸谷暮金枢，清晨还上扶桑枝。扬鞭驱龙扶海若，蒸霞沸浪煎鱼龟。
辉煌焜耀启幽暗，燠煦草木生芳蕤。
结璘坐在广寒桂树根，漱咽桂露芬香菲。
啖服白兔所捣之灵药，跳上蟾蜍背脊骑。
描光弄影荡云汉，闪奎烁壁葩花摛。
手摘桂树子，撒入大海中，散与蚌蛤为珠玑。
或落岩谷间，化作珣玕琪。
人拾得吃者，胸臆生明翚。
内外星官各职职，惟有两鬼两眼昼夜长相追。
有物来掩犯，两鬼随即挥刀铍。
禁制虾蟆与老鸦，低头屏气服役使，不敢起意为奸欺。
天帝怜两鬼，暂放两鬼人间娭。
一鬼乘白狗，走向织女黄姑矶。
槌河鼓，褰两旗，跳下皇初平牧羊群，烹羊食肉口吻流膏脂。
却入天台山，呼龙唤虎听指麾。
东岩凿石取金卯，西岩掘土求琼葳。
岩訇洞砉石梁折，惊起五百罗汉半夜拨刺冲天飞。
一鬼乘白豕，从以青羊青兔赤鼠儿。
便从阁道出西清，入少微，浴咸池。
身骑青田鹤，去采青田芝。
仙都赤城三十六洞主，骑鸾翳凤来陪随。
神蜺清唱毛女和，长烟袅袅飘熊旂。
蜚廉吹笙虎击筑，罔象出舞奔冯夷。
两鬼自从天上别，别后道路阻隔，不得相闻知。
忽闻寒山子，往来说因依。
两鬼各借问，始知相去近不远，何得不一相见叙情词。
情词不得叙，焉得不相思。
相思人间五十年，未抵天上五十炊。
忽然宇宙变差异，六月落雪冰天逵。
鼋鼍上山作窟穴，蛇头生角角有歧。
鳄鱼掉尾斫折巨鳌脚，蓬莱宫倒水没楣。
搀枪枉矢争出逞妖怪，或大如瓮盎，或长如蜲蛇。
光烁烁，形躨々。
叫鹿豕，呼熊罴。
煽吴回，翔魌魑。
天帝左右无扶持，蚊虻虱蝇蚋蜞，噆肤咂血图饱肥，扰扰不可挥筋节。
解折两眼蕣，不辨妍与媸。
两鬼大惕伤，身如受榜苔，便欲相约讨药与天帝医。
先去两眼翳，使识青黄红白黑。
便下天潢天一水，洗涤盘古肠胃心肾肝肺脾。
却取女娲所抟黄土块，改换耳目口鼻牙舌眉。
然后请轩辕，邀伏羲、风后、力牧、老龙吉、泰山稽。
命鲁般，诏工倕，使丰隆，役黔羸，砺釜凿，具炉锤，取金蓐收，伐材尾箕。
修理南极北极枢，斡运太阴太阳机。
檄召皇地示，部署岳渎神，受约天皇墀。
生鸟必凤凰，勿生枭与鸱。
生兽必麒麟，勿生豺与狸。
生鳞必龙鲤，勿生蛇与蜲。生甲必龟贝，勿生蝓与蜞。
生木必松楠，生草必荠葵，勿生钩吻含毒断人肠，勿生枳棘覃利伤人迹。
螟蝗害禾稼，必绝其蝝蚔。虎狼妨畜牧，必遏其孕孳。
启迪天下蠢蠢氓，悉蹈礼义尊父师。
奉事周文公、鲁仲尼、曾子舆、孔子思，敬习《书》、《易》、《礼》、《乐》、《春秋》、《诗》。
履正直，屏邪欹，引顽嚚，入规矩。
雍雍熙熙，不冻不饥，避刑远罪趋祥祺。
谋之不能行，不意天帝错怪恚，谓此是我所当为，眇眇末两鬼，何敢越分生思惟。
呶呶向瘖盲，泄漏造化微。
急诏飞天神王与我捉此两鬼拘囚之，勿使在人寰做出妖怪奇。
飞天神王得天帝诏，立召五百夜叉带金绳将铁网，寻踪逐迹莫放两鬼走逸入崄巇。
五百夜叉个个口吐火，搜天括地走不疲。
吹风放火烈山谷，不问杉柏樗栎兰艾蒿芷蘅茅茨，燔焱熨灼无余遗。
搜到九万九千九百九十九仞幽谷底，捉住两鬼，眼睛光活如琉璃。
养在银丝铁栅内，衣以文采食以麋。
莫教突出笼络外，踏折地轴倾天维。
两鬼亦自相顾笑，但得不寒不馁长乐无忧悲。
自可等待天帝息怒解猜惑，依旧天上作伴同游戏。
用香字遗李恭叔
敖陶孙（宋代）

我无令君三日香，瘦鹤为躯龟作肠。
薄寒中人曳两縰，独吟猗那遗我将。
意从两脚万里回，政坐群儿相谤伤。
朅来一见老柱史，城郭落落岿灵光。
安得与君寿六龙，探借千岁背斗浆。
却乘斑虬访月窟，尽斫恶树无留藏。
天风泠泠吹佩环，洞视碧落豁四旁。
下方应奉正三入，闲置可怜青琐窗。
处守谢景思寄劝农诗次其韵
曾几（宋代）

使君小队出田间，却拥旌旗鼓吹还。
走送劳农诗俊逸，悬知领客事清閒。
坐曹已白儿时鬓，置酒聊朱病后颜。
无路从公上烟雨，梦魂长绕处州山。
月夜与客饮杏花下
苏轼（宋代）

杏花飞帘散馀春，明月入户寻幽人。褰衣步月踏花影，炯如流水涵青蘋。

花间置酒清香发，争挽长条落香雪。山城酒薄不堪饮，劝君且吸杯中月。

洞箫声断月明中，惟忧月落酒杯空。明朝捲地春风恶，但见绿叶栖残红。
辟雍
林景熙（宋代）

冠带百年梦，昔游今重嗟。
璧池春饮马，槐市暝藏鸦。
堂鼓晨昏寂，廊碑风雨斜。
石经虽不火，岁岁长苔花。
大道歌
陈楠（宋代）

真阴真阳是真道，只在眼前何远讨。凡流岁岁烧还丹，或见青黄自云好。

志士应愿承法则，莫损心神须见道。但知求得真黄芽，人得食之寿无老。

黄芽不与世铅同，徒以劳身不见功。虚度光阴空白首，何处悠悠访赤松。

神水华池世所希，流传不与俗人知。还将世上凡铅汞，相似令人迷不知。

青龙逐虎虎随龙，赤禽交会声嗈嗈。调气运火逐禽宫，丹砂人腹身冲冲。

五行深妙义难知，龙虎隐藏在坎离。还丹之术过数百，最妙须得真华池。

丹砂其位元非赤，四季排来在南宅。流珠本性无定居，若识其原如秋石。

日魂月华二气真，含胎育子自堪神。变转欲终君自见，分明化作明窗尘。

铅汞一门不可依，金丹秘诀圣无知。莫将世人凡铅汞，论年运火共相持。

天生二物应虚无，为妻为子复为夫。三五之门为日月，能分卯酉别终初。

全养天然禀至神，冲和之气结成身。富贵只缘怀五彩，心知铅汞共成亲。

乾坤不互相为避，采取元和在天地。十月养成子母分，贤者何曾更运气。

玄黄溟溟不可辨，铅汞之门义难显。世人不晓定其源，细视五行定听见。

婴儿漠漠不可悟，徒以劳神虚自苦。但知会得圣人言，即是分明天上路。

三四同居共一室，一二夫妻为偶匹。要假良媒方得亲，遂使交游情意密。

浮沉恍惚往难辨，悟取迷途年月远。欲知灵药何日成，阳数终须归九转。

阴阳冥寞不可知，青龙白虎自相持。年终变转自相啖，白虎制龙龙渐稀。

乾天为父坤为母，南方朱雀北玄武。年终岁久俱成土，时人何处寻龙虎。

三人义合同为宗，常移日月照其中。已遇三花金玉液，九转须终十月功。

青龙本质在东宫，配合乾坤震位中。白虎自兹相见后，流珠那肯不相从。

龙虎修来五转强，炉中渐觉菊花香。如今修鍊正当节，莫使悠悠岁月长。

欲识丹砂是木精，移来西位与金并。凡人休处寻踪迹，恍惚中间互窅冥。

悟者犹如返故武，迷途不易寻路苦。三人运合同一源，本姓何曾离宗祖。

一人本有一人无，金公为妇木为夫。玄冥深远不可度，志士何曾肯强图。

立天汪汪配地黄，男精和合并同房。白液炉户随分化，时人服者莹心凉。

金木伤相谁定原，五行相返自相连。世上黄龙阴火白，谁能识得黄芽铅。

世上铅汞不相依，志士元知在坎离。贤者共藏人不见，淮南修秘在华池。

九转丹成岁欲终，开炉欲见药花红。水火变来俱作土，时人何处觅金翁。

铅汞相传世所希，丹砂为质雪为衣。朦胧只在君家舍，日日君看君不知。

还丹入口身自轻，能消久病去妖精。贪爱自兹无所染，能改愚人世与情。

谁悟灵丹出世尘，三花会合与龙亲。君看前后鍊丹者，误杀千人与万人。
送李仲实官郡学任满归余姚
陈著（宋代）

手分教雨□邻庠，咫尺何分明越乡。
一正不为崖壁异，三年相与藻芹香。
梅花时节催行色，藜焰风流要当行。
应有青云扶健翼，摩挲老眼看翱翔。
夜过王予安寺楼令子茂远从山阴至率赠
黎遂球（明代）

黄绢新题处处传，红绫一幅夺时贤。桂枝总羡趋庭日，芍药谁如作赋年。

捧杖正怀湖上寺，开樽俄到雪中船。灯前起舞拚沉醉，老我风尘待著鞭。
哈马庄
史申义（清代）

羊肠百曲路高低，江上愁心听马嘶。斜鞚金鞭那忍下，乱山容易蹶霜蹄。
都城初秋和赵京府
朱浚（宋代）

从来美玉价连城，结佩乘风十二京。
携上峥嵘今有约，好留彩笔调清平。
楚风四首 其四
刘敞（宋代）

唐侯两骕骦，夙昔困多难。蔡国双狐白，岂知反为患。

世衰道为遹，服美自取间。敝缊可终身，鸿飞谅何篡。
朱履曲　边城夜雨
韩邦奇（明代）

对寒灯、边城今夜。望长安、家山在那些。雁南归、人没个去时节。

风瑟瑟，催残漏，雨潇潇，打红叶。多管是、替愁人来添闷也。
幸白鹿观应制
苏颋（唐代）

碧虚清吹下，蔼蔼入仙宫。松磴攀云绝，花源接涧空。

受符邀羽使，传诀注香童。讵似闲居日，徒闻有顺风。
谒先主庙二首 其一
元明善（元代）

合散扶倾老益坚，荒祠重过为悽然。君臣洒落知无恨，庸蜀崎岖亦可怜。

一县山阳尧故事，三年章武魏长编。锦官羽葆今何处？半夜楼桑叫杜鹃。
同李舍人冬日集安乐公主山池
沈佺期（唐代）

尝闻天女贵，家即帝宫连。亭插宜春果，山冲太液泉。

桥低乌鹊宜，台起凤凰年。故事犹如此，新图更可怜。

紫岩妆阁透，青嶂妓楼悬。峰夺香炉巧，池偷明镜圆。

梅花寒待雪，桂叶晚留烟。兴尽方投辖，金声还复传。
白衣寺
郑会（宋代）

白衣古寺瞰江流，隔断红尘不记秋。
深羡老僧心入定，禅房花木四时幽。
早梅
邓深（宋代）

荒村野水小春时，纵有梅开人未知。
几度携筇无觅处，今朝映竹忽横枝。
脱非人骨清香动，恐被传神淡墨欺。
酸意中含和鼎实，相期远到诵黄诗。
柳梢青
朱敦儒（宋代）

松江胜集。中秋载酒，幽人闲客。云将迟疑，桂娥羞涩，一欢难得。

天怜我辈凄凉，借万里、晴空湛碧。浩浩烟波，堂堂风月，今夕何夕。
梅花喜神谱·欲开八枝
宋伯仁（宋代）

蛮触国谁雄，战争犹未息。
由此夺虚名，费尽人间力。
题王晏碧梧山房
王恭（明代）

梧寺隐山房，怜君若凤凰。一帘秋影静，半榻夜声凉。

叶露沾书帖，烟花拂酒香。行当中琴瑟，清庙有辉光。
足弱二首 其二
姜特立（宋代）

脚力虽云弱，心灵尚宛然。休轻刖孙膑，犹解杀庞涓。
秋夜船行
严维（唐代）

扁舟时属暝，月上有馀辉。海燕秋还去，渔人夜不归。

中流何寂寂，孤棹也依依。一点前村火，谁家未掩扉。
谢杨尚书惠樱桃
卢延让（唐代）

满合虚红怕动摇，尚书知重赐樱桃。揉蓝尚带新鲜叶，

泼血犹残旧折条。万颗真珠轻触破，一团甘露软含消。

春来老病尤珍荷，并食中肠似火烧。
江头送别 其二
员兴宗（宋代）

乙夜览奏天震动，甲科除郎君等閒。玉堂再至不小却，语边勿惜鬓毛斑。
呈尤运使袤延之五首
赵蕃（宋代）

少年见公文，大类韩退之。
集古一千卷，复楷欧少师。
楷欧亦类韩，万顷定渺瀰。
于今到收敛，宁易窥涘涯。
行田诗（一作白石岩）
张又新（唐代）

白石岩前湖水春，湖边旧境有清尘。

欲追谢守行田意，今古同忧是长人。
送刁节推归江南此君辟孙并州幕府府罢遂弃官 其二
刘攽（宋代）

中军高韵拂云霓，世路能将宠辱齐。君去可无离合恨，不应流涕怅睽携。
顷岁从戎南郑屡往来兴凤间暇日追怀旧游有赋
陆游（宋代）

昔戍蚕丛北，频行凤集南。
烽传戎垒密，驿远客程贪。
春尽花犹戎，云低雨半含。
种畲多菽粟，蓺木杂松柟。
妇汲惟陶器，民居半草庵。
风烟迷栈阁，雷霆起湫潭。
城郭秦风近，村墟蜀语参。
快心逢旷野，刮目望浮岚。
考古时兴感，无诗每自惭。
嘉陵最堪忆，迎马柳毵毵。
昨日风赠王舒
刘敞（宋代）

昨日风，今日雨，门前泥坑昨夜土。秋怀悽怆谁最多，江南秀才土下旅。

十年麻衣走南北，饥寒不比仓中鼠。悠悠暖日庇重云，举头看天不得语。
春夕闻雁
宋祁（宋代）

声繁知并举，阵急想斜分。
臆饱江南稻，身随代北云。
足书烦远寄，箭道怯虚闻。
口噤悲黄鹄，相望不及群。
三界唯心万法唯识
释守卓（宋代）

三界唯心，海岳销沈。万法唯识，青黄曲直。天上人间，乃规乃则。

眼耳即真，见闻俱惑。孰为言宣，讵假玄默。混尔圆常，分尔百亿。

迷悟不来，尘毛匪忒。
和傅山父小园十咏
李曾伯（宋代）

竹边闻鹤思高举，松下观禽觉倦飞。
幸有故书千帙在，呼儿共读嗣前徽。
如梦令 秋露
蔡翥（清代）

晓起画栏濡透。叶叶枝枝如豆。风过碧梧摇，滴滴绿珠齐溜。

重九。重九。酿与江枫为酒。
章献明肃皇太后恭谢太庙 其八
郊庙朝会歌辞（宋代）

赤符启祚，长发其祥。灵源自远，帝运重光。载洁笾豆，恭荐令芳。

致成翼翼，降福穰穰。
读元勇雪溪先生墓铭
赵孟坚（宋代）

二祖霜台有烈声，传家文宪见先生。
刚而不折松筠寿，贫弗滥求冰玉清。
陶令秫田诗料足，窦家桂子义方成。
即兹更有高贤传，岂羡区区世上名。
江城子·道途急急莫留骖
张之翰（元代）

道途急急莫留骖。敝尘衫。困如酣。二载徐州，刚唤作髯参。长记秋风吹别酒，君向北，我来南。来时霜未落寒潭。正山岚。便平探。尝遍闽中新荔不论柑。留著归囊三百首，都直待，见君谈。
挽程良用侍御二首 其二
顾璘（明代）

同年程柱史，抱道迈时贤。路绝青冥上，身摧白发前。

声名天地老，魂梦死生悬。宿草芊芊远，空歌薤露篇。
题美人便面
黄廷用（明代）

五色云边桂子芳，翩翩神女下巫阳。环姿伟态真艳逸，宛若游龙乘云翔。

绿鬓飞浮蕉叶翠，庄姝绝胜胡石苍。削肩细腰垂藻羽，环佩珊珊罗绮长。

玉指纤纤情脉脉，花枝持赠谁家郎。劳思效爱不可得，笑对花开意更狂。

楚王梦中款颜色，髯卿画里面如妆。朝朝暮暮怀君袖，秪恐恩深妒秋娘。

纵使君恩没新古，曾奈天时有熇凉。何况盛年易彫遇，虚度春风当断肠。

可是杜陵老饥客，隔水看花倍离伤。年年司马青衫湿，吁嗟明月碧帘廊。
送物寺丞赴辟秦州判官
司马光（宋代）

征西大府开，后乘得高材。
区脱烽烟静，渠搜职贡来。
陇云低玉帐，羌舞奉金罍。
信美从军乐，修梧茂帝台。
朱伯韩观察过荆州以诗文见示
言南金（清代）

白傅歌传新乐府，望溪家数旧文宗。匡时经济谁为用，奖士风流世罕逢。

十驾不辞期策驽，三年枉学悔屠龙。似闻柏枧还山去，京国何人载酒从。
乌江道中闻杜鹃有感
王之道（宋代）

麻叶蓬蓬小麦肥，杨花风里杜鹃啼。
故园尚阻归来赋，惭愧东坡雨一犁。
钓台
曹辅（宋代）

天地何曾着两雄，蛰龙飞去有冥鸿。北辰夜动双悬象，南浦秋归一钓篷。

自昔何人继高躅，至今兹地仰清风。悲凉古意谁能尽，落日江山醉眼中。
偈颂一百六十首
释宗杲（宋代）

一人只知看雨，一人只知指雨。
子细检点将来，大似钉椿摇橹。
集英殿立侍观进士唱名六首
张镃（宋代）

山绕彤城瑞雾凝，催班晓色渐分明。
龙门肃立章身别，得著银袍却最荣。
桂花
苏泂（宋代）

手种秋风碧玉成，花开如粟水沉惊。
人间商略年年事，到底其如一字清。
和吕舍人喜张员外自北番回至境上，先寄二十韵
杨巨源（唐代）

割爱天文动，敦和国步安。仙姿归旧好，戎意结新欢。

并命瞻鹓归，同心揖蕙兰。玉箫临祖帐，金榜引征鞍。

广陌双旌去，平沙万里看。海云侵鬓起，边月向眉残。

突兀阴山迥，苍茫朔野宽。毳庐同甲帐，韦橐比雕盘。

义著亲胡俗，仪全识汉官。地邻冰鼠净，天映烛龙寒。

节异苏卿执，弦殊蔡女弹。碛分黄渺渺，塞极黑漫漫。

欢味膻腥列，徵声by僸攒。归期先雁候，登路剧鹏抟。

上客离心远，西宫草诏殚。丽词传锦绮，珍价掩琅玕.

百两开戎垒，千蹄入御栏。瑞光麟阁上，喜气凤城端。

尚德曾辞剑，柔凶本舞干。茫茫斗星北，威服古来难。
次韵冯舜陟见赠
王灼（宋代）

梁山回首几悲辛，来对江城拂塞尘。
枕麴漱醪真下策，推书扑笔更痴人。
如君自是声华旧，及我相逢笑语新。
便倒诗筒费褒饰，坐知摇落变青春。
代赵信甫千人助冬衣
陈著（宋代）

忆昔浑家衣天香，翩翩风流公子裳。
蟾宫步武云送上，雁塔姓名星摇芒。
绿袍照眼初意锐，青毡入手前路长。
谁知蕉鹿成夜梦，日与蓬鷃争时光。
累累鹄形走山谷，战战茧足履冰霜。
貂裘已弊有嫂轻季子，牛衣虽泣无妻问王章。
悬鹑襹褷不投俗，扪虱勃窣徒谈王。
岂不欲羡补衮居峻地，岂不欲著锦绣归故乡。
顾瞻外饰至此面自赪摸索中襟凄其汗如滂。况今玄冥令凛冽，
难把赤立身支当。彼狨鞍宝马重狐貉，
彼毳茵绣帐双鸳鸯。或锦步障五十里，
或金缕衣十二行。与富贵家自择伴，
如衰飒辈难登堂。老者衣帛盍早计，
大寒索裘真痴忙。缙绅遗绪惨莫继，
章缝本色终难忘。从来固多急义谱，
今亦何敢浅识量。君不见履常长贫冻至死，
絮袄不具有识空悲伤。又不见范叔一寒如此极，
绨袍之恋千载犹芬芳。
江城子·飞来冰雪冷无声
张鎡（宋代）

飞来冰雪冷无声。可中庭。骨毛清。卧看东南，和露两三星。蓦地清游天上去，呼彩凤，驾云軿。

望舒宫殿玉峥嵘。桂千层。宝香凝。捣药仙童，邀我论长生。一笑归来人未睡，花送影，上窗棂。
婉娈草堂怀古
吴景延（清代）

一径入昆麓，烟树郁苍苍。黄耳冢已没，白驹泉亦荒。

仿佛碧云深，当年读书堂。知几惜不早，贾祸在文章。

徒令婉娈影，高台变凄凉。荒丘莽丛樾，古屋剩枯篁。

俯仰馀太息，一声鹤唳长。
送淳轼二上座 其二
李彭（宋代）

上人定自有佳处，眉宇翠气连湖山。烟边候雁著行急，力挽不留相与还。
赠终南李道人
张方平（宋代）

神仙灵药自然功，五色光中一气通。借问参同相类法，何如相类即参同。
爱栖岩弹琴声法二绝 其二
耶律楚材（元代）

多著吟猱热客耳，强生取与媚俗情。纯音简易谁能识，却道岩栖无木声。
别毛永嘉
徐陵（南北朝）

愿子厉风规，归来振羽仪。
嗟余今老病，此别空长离。
白马君来哭，黄泉我讵知。
徒劳脱宝剑，空挂陇头枝。
怀仙吟二首
白玉蟾（宋代）

蟠桃脱核吾来时，铢衣拂石吾未归。
翻思此日朝玉帝，有泪如雨沾帝衣。
自起凭楼眉自茧，琪花开后知谁剪。
凤凰阁上定蛛丝，凤凰阁下须苔藓。
友人山中梅花
殷尧藩（唐代）

南国看花动远情，沈郎诗苦瘦容生。铁心自儗山中赋，

玉笛谁将月下横。临水一枝春占早，照人千树雪同清。

好风吹醒罗浮梦，莫听空林翠羽声。
南康道上
李吕（宋代）

穿山深径如行巷，拱道乔枝欲化龙。
开辟从来年代远，不知过尽几人踪。
相州春日
宋庠（宋代）

北上无繁卉，空亭有暝阴。
狂飞憎野絮，多舌恨春禽。
地燥山如朽，池寒水不深。
生平箕颍志，轩冕独何心。
偈二首 其二
释法忠（宋代）

今朝正月半，有事为君断。切忌两眼睛，被他灯火换。
赋得石钟二首送宋显夫佥事之山南 其二
刘闻（元代）

苍茫楚泽秋，岩谷隐宫徵。鱼龙守轩辕，猿乌识追蠡。

酒醒江南客，月在船窗里。佳期不可寻，相思满湖水。
佚老亭
钱闻诗（宋代）

胶胶朝路七书考，请绂星江恨不早。
昔诧庐山心未然，今见庐山真是好。
子卜子家庐山傍，庞眉鹤发商山皓。
老而欲佚不得佚，此佚由来锡穹昊。
江声山色纷亭前，溢架诗书对花草。
心闲日月自舒长，此身到处蓬莱岛。
不妨留客醉幕天，浩歌大笑尊罍倒。
寄言五峰盍定交，伴此一翁呼六老。
应潮井
马之纯（宋代）

俯看沧海仰看山，相去分明霄壤间。
有井无冬亦无夏，与潮俱壤又俱还。
想应透彻深无底，怪得浮沉转似环。
不用浙江亭上望，请君来此一凭栏。
望花山张老家
戴复古（宋代）

元从边上住，来此避兵兴。
麦麨朝充食，检明夜当灯。
蔽门麻菶菶，护壁石层层。
老妪逢人哭，吾儿在谢陵。
沁园春·笑指颓龄
吴潜（宋代）

笑指颓龄，循环雌甲，卦数已圆。叹蜀公高洁，休官去岁，温公耆旧，入社今年。底事崎岖，苍颜白发，犹拥貔貅护海堧。君恩重，算何能报国，未许归田。遥怜。宛居山前。正水涨溪肥系钓船。纵葵榴花闹，菖蒲酒美，都成客里，争似家边。寄语儿曹，若为翁寿，只把鸥盟更要坚。翁还祝，愿欃枪日静，?稏云连。
隔浦莲（咏白莲）
曾觌（宋代）

凉秋湖上过雨。作意回商素。暗绿翻轻盖，萧然姑射俦侣。妆脸宜淡伫。红衣妒。步袜凌波去。

异香度。天教占断，风汀月浦烟渚。纤尘不到，梦绕玉壶清处。多少芳心待怨诉。无语。飞来一片鸥鹭。
怀峨眉家先生
谢翱（宋代）

露下湿百草，病思生积愁。窟泉春洗屐，毡雪莫过楼。

魂梦来巴峡，衣冠老代州。平生仗忠信，心自与身仇。
秋日登僊游阁
陆游（宋代）

马蹄连早暮，车尘细如雾。
谁知此路边，高阁下风驭。
颇传秋月夕，语笑联杖屦。
始知僊与人，混迹无异处。
我来想鸾鹤，稽首祈一顾。
飞僊不可见，惟与白云遇；白云如有情，傍我栏角住。
借问何山来？云惊却飞去。
羽客熊叶二师言归铁柱以五十六言饯之
史浩（宋代）

喜见洪都二散人，直疑吴许是前身。看梅始识林和靖，载酒还前贺季真。

铁柱擎天龙已蛰，星坛近斗月为邻。思归却有他年约，来庆吾登九十春。
物外杂题八首 其七
陆游（宋代）

高城今旷野，比屋昔朱门。道上传呼过，遥遥几世孙。
剑池
徐忻（宋代）

剑去池空一水寒，游人到此凭兰干。
年来是事消磨尽，只有青山好静看。
贺新郎 为冒君苗催妆
陈维崧（清代）

迟日娇莺啭。簸轻风、半栏芍药，参差人面。珠络流苏犀压角，十里龙绡微捲。

料好梦、一春曾选。节近菖蒲喧笑语，借五丝、先做同心缠。

画梁上，乳双燕。

笙歌沸处莲筹转。剪银灯、红酥檀晕，暗窥韩椽。小弟陆家工赠妇，春蚓花笺蟠遍。

何况是、丹青能擅。百种烟峦俱易画，远山眉、第一须葱茜。

看小试，君苗砚。
题元遗山论诗后
屈复（清代）

鸳鸯绣出一生心，野史亭中带泪吟。今古宁无炼石手，补天原不用金针。
青龙岩
廖则逢（宋代）

有泉莹洁深谼豅，奫潫湀{左氵右阎}声如钟。
{上髟下市}{上髟下市}使我毛发竖，中有高卧虬髯翁。
砅崖瀑布泻明月，惊溜触石调焦桐。
蠲烦析酲竟造此，稽首匍拜玄冥宫。
蜿蜒莫向此中处，天下苍生待霖雨。
三月三日，湖上作二首 其一
张昱（元代）

此日谁人肯在家，倾城满意事繁华。时非上巳不为节，春到牡丹才是花。

雾鬓风鬟湖上女，画轮绣毂道傍车。儿童尽唱铜鞮曲，未觉人间日易斜。
小长干曲
崔国辅（唐代）

月暗送湖风，相寻路不通。
菱歌唱不彻，知在此塘中。
游逍遥寺以野寺江天豁山扉花木幽为韵探得山字
谢逸（宋代）

进不骄富贵，立朝如在山。退若羞贫贱，林泉作阓阛。

喧静本无相，了在一念间。人皆谙此理，何事可作难。

每月一会面，十客九不閒。良时况易失，逝者不复还。

老境不汝贷，毛发半已斑。游从皆胜事，栖息况禅关。

兹会若不勉，对客恐厚颜。诸人胸旷达，高韵不可攀。

此意固同晓，作诗勉我顽。
酬辛员外折花见遗
薛涛（唐代）

青鸟东飞正落梅，衔花满口下瑶台。

一枝为授殷勤意，把向风前旋旋开。
赠别张养晦
林希逸（宋代）

访我溪干住，蕉衣换裌衣。甘同蔬饭久，饮了菊杯归。

论药方书熟，脩丹咽息微。浴冰还啜火，此事世应稀。
句 其一
毛友（宋代）

长安酒苦贵，蟹初臂著霜。
送车涛罢举归山
刘得仁（唐代）

朝是暮还非，人情冷暖移。浮生只如此，强进欲何为。

要路知无援，深山必遇师。怜君明此理，休去不迟疑。
北山道中
方凤（宋代）

起犯春霜一径寒，清游乘兴约吟鞍。
眼中最恨友朋少，尘外频闻山水宽。
溪落旧痕枯野埠，树浮空翠湿危栏。
岩头几处县冰白，已作群羊化石看。
次胡苇杭韵
仇远（元代）

连作湖山五日游，沙鸥惯识木兰舟。
清风寒日荒城晚，燕子梨花细雨愁。
赐火恩荣皆旧梦，禁烟风景似初秋。
风丝龙竹繁华意，犹为西林落日留。
长至呼大儿饮
徐渭（明代）

冯将坐息准归阳，道吸禅呼鼻籥长。双壁再回圆箧赤，片椴初破卵泥黄。

糟醨难自曛长日，豚犊能忘舐大杨。百命今朝生意始，一门灰槁断人肠。
李宰新成假山
刘弇（宋代）

夫子绝俗姿，趣尚豁云海。花移洛下品，池割天潢派。

中间叠嵯峨，石手纷磊磊。功侔一篑始，正尔临爽垲。

罗浮穷南势，迎目出巧怪。洗昏新罅发，秘匿若有待。

骞腾天吴揖，耸削虬尾摆。当头七八峰，缥缈散青霭。

直下三四溪，何年取东汇。洞指白鹿迷，路认桃源改。

时时攻冥烦，潇洒递天籁。得非缘夜半，提挈有真宰。

俗物卑培塿，高标想衡岱。我家香垆傍，登蹑素心在。

一从羁官缀，未省识𡾋嵬。俯窥搀云骨，逸兴几十倍。

无为议真假，自可蠲尘浼。何日升君堂，把酒取一快。
东庄谢臬司诸花携酒见过
李梦阳（明代）

白日馀红乱扑衣，郊亭无事坐花飞。何缘五柳嘶骢马，忽有群花到竹扉。

过眼物华春自暮，赏心明辈老应稀。亦知不是谈玄宅，倘许频来各醉归。
云露堂
张镃（宋代）

种玉栽琼树树匀，主人心地况长春。
便教不假云间路，亦有芳菲日日新。
游西湖
张侃（宋代）

夜来雨足半篙水，西湖荷花纷锦绮。扁舟载酒作清游，香入衣襟风缓起。

西湖之景天下无，万句千言空满纸。山依华屋屋依山，湖光渺渺相回环。

因思古人比西子，又见今人比贤士。东坡诗句脱尘凡，不比今人较形似。

今时亦自有诗人，毫端无穷契天理。
句
吴育（宋代）

石存裴令老臣心。
和袭美寄题玉霄峰叶涵象尊师所居
陆龟蒙（唐代）

天台一万八千丈，师在浮云端掩扉。永夜只知星斗大，

深秋犹见海山微。风前几降青毛节，雪后应披白羽衣。

南望烟霞空再拜，欲将飞魄问灵威。
菩萨蛮·游丝欲堕还重上
杜安世（宋代）

游丝欲堕还重上。春残日永人相望。花共燕争飞。青梅细雨枝。离愁终未解。忘了依前在。拟待不寻思。刚眠梦见伊。
减字木兰花
贺铸（宋代）

冷香浮动。望处欲生胡蝶梦。晓日曈昽。愁见凝酥暖渐融。

鼓催歌送。芳酒一尊谁与共。寂寞墙东。门掩黄昏满院风。
金陵怀古四首和汪仲嘉 其三 齐
曹学佺（明代）

钟阜霜飙馆已倾，至今哀壑起秋声。针楼银汉含情语，画屟金莲逐步生。

日落卢龙迷古戍，天寒白马走空城。不堪重理玄晖咏，极目澄江似练平。
喜晴 其三
张九成（宋代）

日长院落迥无人，忽悟犹馀此老身。只拟一时都忘了，放教桃李四时春。
台阳腊除杂咏 其四
施琼芳（清代）

綵胜丝笼贮，花娘唤玉人。喜他连理样，今岁是双春。
次韵芳洲见寄
徐瑞（宋代）

地偏寡迎送，书至慰蹉跎。此世知音少，吾生可悔多。

虚怀忘宠辱，遇物任谁何。未了山中约，期君难重过。
权东阳既久求归武川上守倅 章守
韦骧（宋代）

剧邑虚官偶承乏，字民何术慰林林。文翁化被虽无事，巫马才悭惧不任。

樽俎弗踰宗祝计，牛羊自守乘田心。愿归山邑逃瘝旷，养拙寒儒荷赐深。
正月三日与广渊同出南薰门分趋斋宫涂中有作
司马光（宋代）

并辔出都门，葱茏日欲昕。野寒馀宿雪，树闇湿春云。

未望郊宫近，先愁马首分。一朝犹恋恋，可复久离群。
寄范石湖五首
王阮（宋代）

湖山奔辏黛眉攒，湖水晶荧镜面寒。
补衮之丝元未尽，西风吹上钓鱼竿。
过万都尉馆赋赠
胡应麟（明代）

坐捲珠帘夏日长，主家楼阁凤城傍。金池草色连兴庆，玉洞花枝映寿阳。

逸气千秋回处仲，玄谈一代擅真长。春山写就难停笔，次第蛾眉出后房。
和陶诗 癸夘岁始春怀古田舍二首 其一
李贤（原德）（明代）

古来耕耨劳，秉耒身已践。四体良亦劬，岁歉饥不免。

沮溺今安在，怀贤兴何缅。我咏豳风篇，预立斯为善。

允矣人事勤，勿云天道远。所以避世心，长往竟不返。

有酒斟酌之，此兴良不浅。
送张定叟尚书镇襄阳
楼钥（宋代）

公家忠献公，勋名照穹壤。
南轩传圣学，后进斗山仰。
尚书天分高，百间真朗朗。
日坐四益堂，濡染助涵养。
小出辄惊世，发誉自英簜。
两朝倚才刃，三接承睿奖。
堂堂尹京手，风采汉张敞。
九街寝桴鼓，终朝清讼缿。
汙流化清沟，闹市锄巨驵。
铃斋昼无人，士友厚吾浣。
政成化自行，谈笑挥浩穰。
皇家重阃寄，拊髀劳注想。
颇牧起禁中，帝曰汝其往。
人多惜公去，地位切台两。
惟公不择地，引义犹慨慷。
隃度更周询，千里若寻丈。
再拜受临遣，因得进忠谠。
边臣固多事，备御当素讲。
要须久其任，百弊随划磢。
愿假臣岁月，表里如指掌。
人材固不乏，第一戒欺罔。
朴拙胜巧心，好佞宁木强。
愿求忠信士，枉直谨诛赏。
更须宽辔策，奏请应如响。
上问卿何先，安静最为上。
上忧襄汉间，平楚欠遮障。
公因论形势，衮衮到逊抗。
是时晋在洛，武昌势相向。
是为必争地，南北谨堤防。
今虽居上游，事与古殊状。
狂虏纵欲来，无处可传饷。
况今三垂静，皇灵方远畅。
与蜀相掎角，国势自增壮。
尚期效尺寸，才疎意非广。
忠肝气凛凛，秋旻足排荡。
上喜忧顾宽，趣行开玉帐。
捐金示优宠，谕赐烦上相。
惟公最得士，离别俱惘惘。
荐绅纷祖饯，直欲倾家酿。
赋诗写胸臆，一一成技痒。
家声与国事，负荷有余量。
边头十万兵，公临如挟纩。
吾闻胡运穷，君酋欲争长。
不戢将自焚，前辙有狂炀。
当为不可胜，有和谨毋倡。
千载羊叔子，制敌恢天网。
行将友斯人，山川固无恙。
备成抚机动，应烦护诸将。
功高归未晚，会见登弼亮。
他时名父子，继踵凌烟像。
送石广文赴西粤分考
成鹫（清代）

香山广文石娥啸，学究谈禅穷典要。斋珠缀领作朝珠，古调希典成别调。

麟经领荐是何年，走马金台正英妙。抟风奋起北溟鹏，开笼放出新罗鹞。

蹉跎几度上公车，抱玉还山赋遂初。谢公久注苍生望，陶令先回白社车。

寻师亲入圆通室，契道参同教外书。虚空打破作明镜，窠臼掀翻擎智珠。

智珠系在儒巾角，抛却簿书徇木铎。手握金篦入铁城，净刷嚣尘归澹薄。

苜蓿盘中谁送钱，棂星门外堪罗雀。诸生屏迹萧生来，说有谈无差不恶。

先生本是佛仙儒，萧生自号古之愚。师资针芥良不偶，问奇载酒徒区区。

山僧近住鹅潭上，钓得锦江双鲤鱼。静山冷署见宾主，烟雨空林念索居。

索居室迩人不远，出岫云心自舒卷。断科使者一纸书，撮合神交来早晚。

三生石上一相寻，半月扁舟频往返。坐消暑气散尘襟，又赋西征趋棘院。

漫说閒官閒似僧，捧檄驱车去不停。才经五里又千里，行过山程更水程。

临岐欲赠难为赠，一抱无弦弹月明。曲终我亦还山去，云水茫茫空复情。
再次前韵六首 其一
张嵲（宋代）

曩日不缘逃暑至，今朝端为探春来。梅花落去香渝烈，去去还应首重回。
竹枝词九首·其一
刘禹锡（唐代）

白帝城头春草生，白盐山下蜀江清。
南人上来歌一曲，北人莫上动乡情。
题风雩
胡居仁（明代）

五老峰南鹿洞前，和风满袂暮春天。道随日用无他慕，何独当年点也贤。
句 其三
许庚（宋代）

花尽辜啼鸟，麻深没过人。
阿堵歌
石宝（明代）

铜山夜燄熏天红，宝鼎不藉钤椎功。东吴黠匠誇老手，一日万斛海水空。

何人冷笑九府公，逆濞已死惟佞通。虚名狼籍遍天下，赤龙不救腾蛇穷。

沈郎兄弟一朝贵，坐困海内诸豪雄。金门紫闼明出入，鸱鼫得志声隆隆。

北州司徒枉才士，腥风一流千万里。雀环太尉那易逢，直须痛饮浔阳市。

蚨婆生儿好颜色，岂徒褒妲能倾国。一丈珊瑚满坞金，千年不化饕翁血。

九逵一动呼鲁褒，刚风飕飗吹布袍。阿堵绕身凡几遭，鳞鳞忽触南斗高。

烂醉起来不脱口，凤凰下视百鸟空嘈嘈。
送青神宰樊允南解官次杜应求韵
史尧弼（宋代）

从昔安平易，无心问疾迟。
才知中自守，不逐世多岐。
赫赫宁期誉，悠悠去有思。
丰碑人口是，看取祖行诗。
吴元中 其三
李纲（宋代）

儒生乐事信同风，端抱前言当鼓钟。公正说诗笺七月，我方学易纬群龙。

艰难盛事原衣食，忧患馀生问吉凶。去圣寥寥千载后，何时挥麈得从容。
重题公纯池亭
郭祥正（宋代）

凭栏尽日看山色，攲枕连宵听水声。一点红尘无入处，戴家池馆近清明。
秋夜与阿嫂论诗(1)
费墨娟（清代）

天气阴阴不放晴，秋风飒飒嫩寒生。心闲刺绣添针巧，兴到吟诗落笔成。

娇艳羞随邻伴斗，痴憨岂与俗人争？深闺知己惟阿嫂，终夜论文对短檠。
惠山寺次姚广孝韵
秦柄（明代）

客径缘溪入，禅关背日开。竹深清磬出，潭静白云来。

碍树山中断，映池松倒栽。劳尊临曲水，绝胜晋人杯。
病起酬如禅德
释重顯（宋代）

大明一寸光，腐草一何假。
人命呼吸间，诚哉是言也。
呼之曾已休，吸之尚未舍。
寄问诸苦源，来者不来者。
六朝门。元帝
周昙（唐代）

木栅江城困魏军，王褒横议遏谋臣。

宾降未免俱为戮，一死安能谢益仁。
和赵元鼎钱塘怀古韵
柴随亨（宋代）

向来钱塘歌舞地，绣鞍玉勒鸣金辔，
风络柳丝莺织翠。春风一曲杜韦纬，
梨花窈窕歌霓裳，落花缓步弓鞋香。
千金买笑正踟蹰，回首烟浪翻五湖，
禾黍伤心周大夫。韶声变作笳声长，
逋梅苏柳何凄凉，夜半呼天热中肠。
但见燕麦摇春风，富贵荣华一梦中，
无言咄咄谩书空。吴越青山落照里，
铜驼陌上栖荆杞，翻思往事徒血指。
国清寺绝顶更好亭下古梅
释居简（宋代）

花开更好亭前枝，亭曰更好花更奇。我犹未到春已到，春不到此将焉归。

千山万山俨环抱，一树两树藏嵚𡼭。晓妆弗受朱粉污，老去自著莓苔衣。

澹交霜髯与苍玉，雅宜茅舍横疏篱。云英风味有馀裕，石鲸鳞甲饶华滋。

恍然罗浮月中见，髿髿绀发森冰肌。又如大窖冻不死，凛凛素节无瑕疵。

纷纷红紫不解事，与春角逐何迟迟。待文作兴不足道，凡民碌碌终奚为。

孤芳拔俗千万丈，未暇相与论襟期。贞姿皓态美无度，幽意独许鲜风知。

悠然凭高一披拂，僧窗处处开晴霏。窗间跏趺拥风叶，照几碧眸岩电驰。

渊渊方寸湛古井，一沤不动清涟漪。天香閟此无尽藏，潜于鼻观通几微。

水流山空但自笑，理与神遇端如斯。乡来孤山水清浅，龟肤鹤膝相参差。

青铜盘屈破香雪，紫铁矫揉骈明玑。膏肓泉石政为此，冠冕草木今其谁。

天公亦复加靳惜，阔著湖水无边涯。八篇只遣处士赋，一点不放红尘飞。

是中泉石固深秀，惜欠晴湖山四围。客如我辈亦不恶，拟赓疏影横斜诗。

后车合改效颦辙，亦若佩弦仍佩韦。
初食荔枝四绝句 其一
李纲（宋代）

烟雨濛濛半暑时，轻红旋摘自提携。不知谁是善知识，断送归家食荔枝。
题青草湖神祠
刘山甫（唐代）

坏墙风雨几经春，草色盈庭一座尘。

自是神明无感应，盛衰何得却由人。
次韵叶观文送杏花
李弥逊（宋代）

春风不与寒威争，轻雷自转惊群萌。
纷纷桃李厌开谢，杏萼一吐增双明。
吾侪小人不敢触，瞳送夜合浮香倾。
平明七字为题品，蛮触不战收降兵。
哦诗正喜涵清冰，攀条已恨飞红英。
爱花不惟爱诗苦，世上馀物俱无情。
史君唤客有高致，半道未许杯盘成。
异篮日月走台皁，不用二子邀门生。
长檠照席语倾座，一笑转我苍颜頳。
更穷山水访禅寂，欲去政恐讥兼并。
次善卿杂诗五首
陆文圭（元代）

贞女不自媒，娥眉为谁扫。
春风吹年华，闭户绿芳草。
灵修不我顾，览镜红颜槁。
焉得北堂萱，聊用宽忧抱。
又惧青蝇谗，善使黑白倒。
遂令亲者疏，我欲俾有昊。
题隐雾轩
许及之（宋代）

豹变知非虎，磻溪若是班。当年谢安石，只合住东山。
病中感秋，时初丧寿佺子
杨万里（宋代）

临晓睡偏重，不知窗已明。
高梧下清露，宿鸟有寒声。
愁岂关须事，秋来添雪茎。
病身仍哭子，并作老来情。
咏史下·何曾
陈普（宋代）

君亲忠孝岂殊途，甲有方能罪乙无。
座上研研称阮籍，不知联席是公闾。
郊庙歌辞。享太庙乐章。永和
佚名（唐代）

眇嘉乐，授灵爽。感若来，思如往。休气散，回风上。

返寂寞，还惚恍。怀灵驾，结空想。
宫词 其五十四
赵佶（宋代）

灵宫复道问东西，殿宇凝霜绣栱齐。时祀每怀霜露感，祖宗功德勉攀跻。
蜻蛉
黄衷（明代）

水乡长是晚天繁，青紫纷纷各羽翰。莫厌飞虫逐香腐，小儿池上把黏竿。
谢益修四弟送石屏
黄庭坚（宋代）

石似江沧落日明，鸬鹚乌鹊满沙汀。
小儿骨相能文字，乞与班班作砚屏。
田舍即事十首
刘克庄（宋代）

去年赢粟尚储瓶，又见新秧蘸水青。
野老逢人说惭愧，长官清白社公灵。
华生篇
司马光（宋代）

凉风净扫云无迹，海月未生星历历。
贝聊珠贯拱北辰，三五纵历此何夕。
重楼叠榭出秋空，鳷鹊露寒连桂宫。
瑶井迥临丹阙外，玉绳斜挂琐窗中。
征人远别空闺悄，钟漏萧疏天不晓。
碧纱殿转无复眠，卧视寒光度华沼。
汉家贤将戍临洮，结发从军今二毛。
谁怜身老心犹壮，深入长占太白高。
丰城古剑沈沦久，匣中夜半双龙吼。
乃知神物不自藏，紫气依稀见牛斗。
有客离居望所亲，遥知清夜会荀陈。
隄繇未息无由去，不及浮槎河畔人。
赠刘仲圭占牌
姚勉（宋代）

天巧都存篆刻中，得君刀笔即荣通。
凤池谁信曾三人，关吏犹猜八十翁。
咏云
冯坦（宋代）

石何有於云，云乃生於石。
拂石讯云踪，苔深无处觅。
次韵杨宰宿田家
陈造（宋代）

雪晓乌惊矫，无风叶自零。
人家住莽苍，径柏挺寒青。
千载犹归鹤，三生省病僧。
脾虚眼多眚，更比向来增。
出城四首 其一
李东阳（明代）

塞雁冲寒独回，柴门傍暖初开。青到城头柳色，东风昨夜归来。
咏十月桃
张矩（宋代）

十月桃开三四枝，凄凉时候见芳菲。小红不著黄花蝶，一树春风怨落晖。
夜过富春
徐集孙（宋代）

夜船摇兀当乘槎，得与僧俱似出家。
数幅征帆抛草渡，一团幽梦绕梅花。
风传山县残更漏，潮练霜江淡月华。
所恨钓台眠里过，矶边不及理渔车。
砥柱四首
范祖禹（宋代）

砥柱初开禹力穷，黄河从此去朝宗。
长鲸一喷连山起，岌嶪高於太华峰。
次韵李大著春日杂诗十首
喻良能（宋代）

借居仍种菊，往往似天随。
日味三春酒，灯明午夜棋。
閒临永和帖，细诵建安诗。
潦倒同中散，欢欣似启期。
煮白酒送林治中
郑清之（宋代）

长门思渴荐寒泉，浪读松醪桂酒篇。
数米酿来成玉洲，传家方秘出金川。
白飞琼斚应归重，红滴珠槽敢忌前。
聊遣朋壶供一笑，平分风月晚凉天。
栀子花
李东阳（明代）

抽黄媲白总称才，谁遣山栀入画来。
似为诗家少知己，杜陵吟罢不曾开。
山信至说平泉别墅草木滋长地转幽深怅然思归复此作
李德裕（唐代）

忽闻樵客语，暂慰野人心。幽径芳兰密，闲庭秀木深。

麇麚来涧底，凫鹄遍川浔。谁念沧溟上，归欤起叹音。
霓裳中序第一 其二 长昼西园行散
樊增祥（清代）

闲行柳影下。上有金衣飞去也。约略将身入画。衬软碧苔茵，淡约薇架。

梁阴燕话。啄粉泥、琴雁轻打。闲庭院、更无人伴，坐看子昂马。

长夏。岳云吟罢。想玉井、冰莲淡冶。疏帘清簟过雨，且暗挹梅津，慢分茶銙。

身非桓子野。了不为、清歌泪洒。北窗畔、试弹铁凤，一任赏音寡。
送灵澈上人
刘长卿（唐代）

苍苍竹林寺，杳杳钟声晚。
荷笠带斜阳，青山独归远。(斜阳 一作：夕阳)
和蹇藏用暮秋郊居言怀二首
魏野（宋代）

敢学宣尼叹道穷，闲心何处不相容。
交朋尽笑龟蒙散，邻里偏谙叔夜慵。
晚吹清泠彫万木，残霞红澹映三峰。
为怜今岁於中稔，欲遣儿孙亦务农。
郊台信笔
程珌（宋代）

江天欲雪未成雪，推出云头照霜月。此夕更长不可辜，何时百霜入彩卢。

几年长涎一车曲，输他猎奴饫生肉。也须龙伯坐鳌头，却看沙碛卧虾鳅。
题刘知宫愚圃三首
王炎（宋代）

养性欲虚而一，摄生欲静而閒。
须这道如墙壁，绝嫌心有机关。
西征铅山遇霜
陈淳（宋代）

年来五十筋力衰，不耐风霜不耐雪。
手为寒凋可鑢磋，足为冻冽如刀切。
泥泞跋涉负涂豕，硗确陟降蟠山鳖。
欹行横行又跳行，忍痛忍饥复忍渴。
此劳此苦岂再堪，焚舟之战惟一决。
次韵董禹川二首 其一
汪藻（宋代）

江山怪我数能来，政坐刀斤赦不才。生理喜于鱼得计，交情羞似鸩为媒。

烟尘回首烽三月，花柳关情酒一杯。日夜故园归梦好，忆冲细雨斸蒿莱。
滕寺守丞弃导江宰还家侍太夫人
宋祁（宋代）

戴罢华星軷帐催，紫兰芳意遍南垓。
人思孟母三邻养，车避王阳九折回。
渐北征鞭多拗柳，稍西官驿尚传梅。
板舆素有家园乐，早趁新年进寿杯。
秋晚
白居易（唐代）

篱菊花稀砌桐落，树阴离离日色薄。单幕疏帘贫寂寞，

凉风冷露秋萧索。光阴流转忽已晚，颜色凋残不如昨。

莱妻卧病月明时，不捣寒衣空捣药。
逍遥咏 其十八
赵炅（宋代）

世界无穷尽，论之远更深。阴阳分皂白，瓦砾变黄金。

报应终还有，邪求不易寻。匆忙谁正定，须是合天心。
题欧阳修小像
弘历（清代）

是谁三鬣俨图诸，太守风流忆治滁。题咏名高宋人物，操弦韵轶古樵渔。

醉翁乐匪山林也，遗像逸真水月如。使节新从酿泉过，依然乡井下风馀。
昨日雪已佳约李令希孝
晁补之（宋代）

昨日雪已佳，今日雨亦好。
冰肤解万木，洗濯见枯槁。
思君对此坐，孤咏废幽讨。
明日尚相期，春禽听清晓。
句 其三
释祖可（宋代）

怀人更作梦千里，归思欲迷云一滩。
南京种山药法
蔡挺（宋代）

润还御水冰霜结，荫近尧云雨露骨偏。
自裹自题还自愧，揠苗应笑宋人然。
侍宴华光殿曲水奉勑为皇太子作诗 九
谢朓（南北朝）

登贤博望。
献赋清漳。
汉贰称敏。
魏两垂芳。
监抚有则。
匕鬯无方。
瞻言守器。
永愧元良。
赋鹤骨笛
郭钰（元代）

云沈碧海葬飞仙，乐府新裁紫玉员。律吕相和依象管，雌雄犹似唳芝田。

老蛟夜舞君山月，采凤春游嶰谷烟。想是好奇心独苦，琵琶昨日购鹍弦。
八月十二日夜偕客赏木犀八首 其一
陈造（宋代）

冰蟾蜚下一天霜，领略岩花旖旎香。我亦小园清绝处，与君同命醉为乡。
南台
张商英（宋代）

迢迢策杖上南台，北望清凉眼豁开。二片烟霞笼紫府，万年松径锁苍苔。

人游灵境涉溪去，我访真容踏顶来。前后三三知者少，衲僧到此费徘徊。
题游叫岩
范端臣（宋代）

溪心碛石圆如磨，岩腹精庐冷似冰。
弭楫来游冲夜雨，翛然一叟对孤僧。
酬陆少府
高适（唐代）

朝临淇水岸，还望卫人邑。别意在山阿，征途背原隰。

萧萧前村在，唯见转蓬入。水渚人去迟，霜天雁飞急。

固应不远别，所与路未及。欲济川上舟，相思空伫立。
鹊桥仙（送路勉道赴长乐）
赵彦端（宋代）

留花翠幕，添香红袖，常恨情长春浅。南风吹酒玉虹翻，便忍听、离弦声断。
乘鸾宝扇，凌波微步，好在清池凉馆。直饶书与荔枝来，问纤手、谁传冰碗。
道间驰荔
陈宓（宋代）

六月炎天下丹子，带露凌风日千里。
吾皇慈俭却献来，六宫不袭唐朝事。
王公厌饫远域珍，岂识宵驰常暍死。
郡侯何用苦区区，暑气隆时劳送似。
色香俱坏仅存名，鸟飞不到人何胜。
登盘乍试犹嫌味，颗颗谁知血汗成。
梦
王安石（宋代）

知世如梦无所求，无所求心普空寂。
还似梦中随梦境，成就河沙梦功德。
论语绝句一百首
张九成（宋代）

所长孰不愿施之，岂肯言吾未信斯。
大是此心真不昧，断知天地不容欺。
和张仲通忆锺陵二首
王安石（宋代）

逸少池边有一丘，西山南浦惯曾游。
残年归去终无乐，闻说章江即泪流。
还朝面恩
林熙春（明代）

昔从青琐领朝班，三十年来始出山。半诏瀛州黄发耀，单车燕峤赤心殷。

趋承螭陛参周道，只尺龙舆睹圣颜。豢养三朝鳌戴重，捐糜何以捍多艰。
磨盘山中遇雨
袁树（清代）

乱山急雨来，匹马骋孤往。云裹马蹄重，雨压风头响。

急泉奔下山，匹练平如掌。
赠刘将军
王操（宋代）

三十悬钩事圣朝，功名常爱霍嫖姚。
锦衣香重花垂足，玉带光寒雪绕腰。
秣马暖思秦地草，弦弓秋忆雁门鵰。
清时閒却英雄兴，醉听笙歌掷酒瓢。
【商调】集贤宾_退隐捻苍髯
王德信（元代）

退隐
捻苍髯笑擎冬夜酒，人事远老怀幽。志难酬知机的王粲，梦无凭见景的庄周。抱孙孙儿成愿足，引甥甥女嫁心休。百年期六分甘到手，数支干周遍又从头。笑频因酒醉，烛换为诗留。
【逍遥乐】江梅并瘦，槛竹同清，岩松共久，无愿何求！笑时人鹤背扬州，明月清风老致优，对绿水青山依旧。曲肱北牖，舒啸东皋，放眼西楼。
【金菊香】想着那红尘黄阁昔年羞，到如今白发青衫此地游。乐桑榆酬诗共酒，酒侣诗俦，诗潦倒酒风流。
【醋葫芦】到春来日迟迟庭馆春，暖溶溶红绿稠，闹春光莺燕语啾啾。自焚香下帘清坐久，闲把那丝桐一奏，涤尘襟消尽了古今愁。
【幺】到夏来锁松阴竹坞亭，载荷香柳岸舟。有鲜鱼鲜藕客堪留，放白鹤远邀云外叟。展楸枰消磨长昼，较亏成一笑两奁收。
【幺】到秋来醉丹霞树饱霜，绽金钱篱菊秋，半山残照挂城头，老菱香蟹肥堪佐酒。正值着登高时候，染霜毫乘醉赋归休。
【幺】到冬来搅清酣鸡语繁，漾茅檐日影稠，压梅梢晴雪带花留。倚蒲团唤童重荡酒，看万里冰绡染就，有王维妙手总难酬。
【梧叶儿】退一步乾坤大，饶一着万虑休，怕狼虎恶图谋。遇事休开口，逢人只点头。见香饵莫吞钩，高抄起经纶大手。
【后庭花】住一间蔽风霜茅草丘，穿一领卧苔莎粗布裘，捏几首写怀抱歪诗句，吃几杯放心胸村醪酒，这潇洒傲王侯。且喜的身登身登中寿，有微资堪赡赒，有亭园堪纵游。保天和自养修，放形骸任自由。把尘缘一笔勾，再休题名利友。
【青哥儿】呀，闲处叹蜂喧蜂喧蚁斗，静中笑蝶讪蝶讪莺羞，你便有快马难熬我这钝炕头。见如今蔬果初熟，浊酒新篘，豆粥香浮，大叫高讴，睁着眼张着口尽胡诌，这快活谁能够！
【尾声】醉时节盘陀石上眠，饱时节婆娑松下走，困时节布衲里睡鼻勾鼻勾。偶乘闲细将玄奥剖，把至理一星星参透，却原来括乾坤物我总浮沤。
【南吕】四块玉北
信物存，情词在，想着他美貌端庄，锦绣文才，好教我病恹恹冗冗看看害。害的我头懒抬，头懒抬眼倦开，锦繁花无心戴。
【金索挂梧桐南】繁花满目开，锦被空闲在，
劣性冤
家误得人忒毒害，前生少欠他今世里相思债。失寐忘餐，倚定着这门儿待，房栊静悄如何捱。
【骂玉郎北】冷清清房栊静悄如何捱，独自把围屏倚，知他是甚情怀。想当初同行同坐同欢爱，到如今孤另另怎百刂划，愁戚戚酒倦酾，羞惨惨花慵戴。
【东瓯令南】花慵戴，酒慵酾，如今燕约莺期不见来，多应他在那里那里贪欢爱。物在人何在？空劳魂梦到阳台，则落得泪盈腮。
【感皇恩北】呀，则落得雨泪盈腮，多应是命里合该。莫不是你缘薄，咱分浅，都一般运拙时乖。怎禁那搅闲人是非，施巧计栽排，撕撏碎合欢带，硬分开鸾凤钗，水淹塌楚阳台。
【针线箱南】把一床弦索尘埋，两眉峰不展开，香肌瘦损愁无奈。懒刺绣，傍妆台，旧恨新愁教我如何捱？我则怕蝶使蜂媒不再来，临鸾镜也问道朱颜未改，他早先改。
【采茶歌北】改朱颜瘦了形骸，冷清清怎生捱？我则怕梁山伯不恋我这祝英台。他若是背义忘恩寻罪责，我将这盟山誓海说的明白。
【解三酲南】顿忘了誓山盟海，顿忘了音书不寄来，顿忘了枕边许多恩和爱，顿忘了素体相挨，顿忘了神前设下千千拜，顿忘了表记香罗红绣鞋，说将起傍人见了珠泪盈腮。
【乌夜啼北】俺如今相离了三月如隔数载，要相逢甚日何年再？则我这瘦伶仃形体如柴，甚时节还彻了相思债。又不见青鸟书来，黄犬音乖。每日家病恹恹懒去傍妆台，得团圆便把神羊赛。意厮投，心相爱，早成了鸾交凤友，省的着蝶笑蜂猜。
【尾声南】把局儿牢铺罢，情人终久再归来，美满夫妻百岁谐。
寄程自邑淮上
朱曰藩（明代）

梁苑沙墩路几千，客情冷落逼残年。
兔园宾酒樊楼妓，一曲琵琶欲雪天。